**Te jelesc din vers, bolnavă țară goală!**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Te jelesc din vers, bolnavă țară goală!

...

Te jelesc din vers, bolnavă țară goală,

În care toți românii par a fi bolnavi,

Ai înghițit gălușca de-a deveni globală,

Ai înghițit cu totul gălușca mondială

Ce face din români turma ei de sclavi!

...

Bine-ai venit în țara jafului prin lege,

Sejur plăcut la noi, îți urez străine,

Privește-atent în jur poate vei înțelege

De ce acest popor ce seamănă culege

Și România astăzi nu-și mai aparține!

...

Te jelesc din vers săracă țară plină,

Plină de tembeli cu diplomă și școală,

Răpusă de-ntuneric, lipsită de lumină

Trădată de poporul de ea tot mai străină,

Te jelesc din vers, bolnavă țară goală!

...

Aș pleca de-aici, dar n-am unde mă duce,

Cum au făcut-o mulți, te-aș părăsi și eu

Dar nu știu a vorbi decât graiul tău dulce

Și sunt silit să văd cum te-au pus pe cruce

Călăi plătiți de fiara ce n-are Dumnezeu!